Twee bejaarde vriendinne van Mpumalanga gemartel, aangehou en ontvoer | SAUK.co.za - Nuus.info
’n Bejaarde vrou van Roossenekal in Mpumalanga moes die nag in die koue in die veld deurbring nadat sy Vrydag ontvoer en gemartel is.
Moeka Gravina (70) en haar vriendin Gina Otto is Vrydagmiddag in Otto se plaashuis aangeval.
Gravina se broer, Paul Breedt, sê sy sou die aand by Otto oorslaap. Hul plan was om Saterdag saam in te ry dorp toe. Otto is ook in haar 70’s.
Die twee vriendinne bly in dieselfde omgewing, sowat 5 km van mekaar af.
Breedt sê dit is nog nie seker presies hoeveel aanvallers daar was en hoe hulle by die eiendom ingekom het nie.
Die aanvallers het die twee vroue in lakens toegedraai en hulle geslaan.
Dit is nog nie bekend waarmee sy en Otto aangerand is nie.
Llewellynn Hemmens, ’n veiligheidskoördineerder van AfriForum, sê die aanvallers het Otto vermoedelik probeer verwurg.
Haar oë was bloedbelope toe sy uiteindelik in die veld gevind is.
Hy het bevestig dat daar geld uit Otto se huis gesteel is.
Breedt sê die aanvallers het Otto later agter in haar silwer Volkswagen ingeboender. Gravina is in die kattebak gedwing.
Die aanvallers het ’n hele ent met die vroue gery voordat hulle Otto in ’n verlate veld afgelaai het.
Sy is later die aand, omstreeks 21:00, deur lede van ’n soekgroep langs die pad gekry.
Otto het haar voertuig se registrasienommer vir die soekspan gegee en die soektog is voortgesit.
Haar voertuig is ná middernag naby Lydenburg opgemerk.
Daar was ’n oor-en-weer-geskietery en die motor is tot stilstand gedwing langs die pad. Een verdagte is noodlottig gewond en is op die toneel dood. Die ander een het weggekom.
Twee vroue, wat glo deur die verdagtes in Lydenburg opgelaai is, is in hegtenis geneem
Gravina was egter nie in die voertuig nie.
Volgens Breedt het die aanvallers haar reeds vroeër uit die kattebak gegooi. Hy sê hulle vermoed die aanvallers het gedink sy is dood en wou van haar ontslae raak.
Gravina het die nag in die bosse weggekruip en teen daglig hulp gaan soek langs die pad.
Haar gesig het duidelike tekens van aanranding getoon en een van haar oë was blou en toegeswel.
“Ek is net dankbaar dat ons gebede verhoor is en dat my suster vir my gespaar is,” sê Breedt.
Gravina en Otto is na die Life Midmed-hospitaal in Middelburg gebring.
Lt.kol. Moatshe Ngoepe, ’n polisiewoordvoerder van Limpopo, kon teen Saterdagmiddag net bevestig dat daar na aanvallers gesoek word.
Hy sê die inligting oor die aanvaller wat doodgeskiet is, moet nog bevestig word, so ook die arrestasie van die vroue.
Ngoepe het ’n beroep gedoen op mense om na vore te kom as hulle inligting het wat die polisie kan help in hul ondersoek deur kapt. Richard Boshomane te bel by 079 894 5501.
« Gesteelde gewere van Steytlerville gevind in Port Elizabeth waar dit begrawe was in agterplaas van plakkershut
Plase in afgeleë gebiede gaan binnekort dalk sonder landlyne wees »